Vidar Kleppe

**Vidar Sveinung Kleppe** (født 1963) er en norsk politiker som var en sentral politiker for Fremskrittspartiet til 2001. Han var stortingsrepresentant for Vest-Agder 1989–1993 og 1997–2001 og 2. nestformann i Fremskrittspartiet 1995–1999. Han ble i 2001 suspendert fra Fremskrittspartiet etter å ha blitt beskyldt av Carl I. Hagen for å være en populist. Kleppe meldte seg ut av FrP etter en opprørende strid. Kleppe vant re-nominasjon til Stortinget for FrP Vest-Agder. Kleppe har også vært leder for Demokratene i perioden 2002–2012. 

15. mars 2023 kunngjorde partiet, nå under navnet Norgesdemokratene, at Kleppe ikke lenger var en del av partiet. Bakgrunnen var at Kleppe hadde uttalt seg om Putin og fordømt krigen i Ukraina. Det fikk han kritikk for og ble "fritatt" rollen som nasjonal talsperson.  På Norgesdemokratenes hjemmeside omtales Ukraina som "Kyiv-regimet" og krigen fremstilles som et resultat av "vestlig krigshissing". Kleppe fremholdt at saken ble et samvittighetsspørsmål og at han ikke hadde samvittighet til at Norgesdemokratene skulle "bli slått i korn med putinisme".

Kleppe lanserte og stilte for Kleppelista i kommune- og fylkestingsvalget i 2023, som fikk ett mandat inn på bystyret i Kristiansand.

Kleppe er bosatt i Vågsbygd i Kristiansand kommune.

## Bakgrunn og politisk virke
Kleppe er utdannet mekaniker 1979–1980. Han reiste i utenriks sjøfart 1981–1982 og var deretter industriarbeider i Kristiansand 1982–1987. Han var selvstendig næringsdrivende 1987–1989. Han var ansatt i Dica Reklame 1994–1997.

Kleppe startet sin politiske karriere på 1980-tallet da han var medlem av Kristiansand formannskap og bystyre i periodene 1987–1991, 1995–1997 og 2003–2007. Han var medlem av Vest-Agder fylkesting 1995–1997 og 2003–2011. Han begynte sin rikspolitiske karriere da han ble innvalgt på Stortinget i 1989. Han markerte seg på 1990-tallet som en restriktiv innvandringspolitiker både i FrP og i norsk politikk og måtte i august 1999 tåle å få helt øl i håret to ganger med få dagers mellomrom under besøk på utestedet Tostrupkjelleren, først av redaktør for Norsk journalistlags fagblad «Journalisten», Jan Otto Hauge, deretter av visesangeren Lillebjørn Nilsen.

Kleppe ble suspendert i 12 måneder fra FrP i mars 2001. Han meldte seg ut av partiet samme år. Etter en kort periode i Det Liberale Folkeparti stiftet han og andre ekskluderte FrP-medlemmer partiet Demokratene i 2002. Han var leder for partiet 2002–2012.

Kleppe var en markant politiker av Stortingets på 1990-tallet. Han var arkitekten bak at Stortinget vedtok lik krigsinvalidepensjon, uavhengig av om den pensjonerte hadde vært dekksgutt eller kaptein i krigsårene 1939–1945. Kleppes forslag om fangeerstatning (100 000 kroner) til norske fanger i japansk-kontrollerte områder under den andre verdenskrigen fikk full tilslutning av Stortinget.

Vidar Kleppe er sønn av direktør Erling Kleppe (1941–1989) og husmor Harriet Kleppe (født Uthaug) (1944–2018). Kleppe giftet seg i 1992 med Elin Dyrstad (1966–2021), og sammen fikk de tre barn.

## Stortingsperioder
* Representant nr. 4 for Vest-Agder 1989–1993, Fremskrittspartiet.
* Representant nr. 3 for Vest-Agder 1997–2001, Fremskrittspartiet, uavhengig fra 17. mars 2001.

## Medlemskap i presidentskapet
* 1989–1993: sekretær i Lagtinget fra 10. oktober 1989.

## Medlemskap i stortingskomiteer
* 1989–1993: medlem Justiskomiteen fra 23. oktober 1989. 
* 1997–2001: medlem av Kontroll- og konstitusjonskomiteen fra 21. oktober 1997.
* 1997–2001: varamedlem Den utvidede utenrikskomité fra 21. oktober 1997.

## Medlemskap i delegasjoner
* 1997–2001: varamedlem i Konsultasjonsorganet for EØS-saker i EØS-utvalget fra 4. november 1997.

## Medlemskap i gruppestyrer
* 1989–1993: varamedlem i Fremskrittspartiets gruppestyre fra 1. oktober 1992.

## Utdanning og yrke
* Maskin- og mekanikerskole 1980–1981
* Utenriks sjøfart 1981–1982
* Industriarbeider i Kristiansand 1982–1987
* Næringsdrivende 1987–1989
* Ansatt i Dica Reklame 1994–1997

## Kommunal- og fylkespolitisk aktivitet
* Kommunalpolitisk aktivitet:
** Medlem Kristiansand formannskap (1987–1991), (1995–1997) og (2003–2007), (2019–2023)
** Medlem Kristiansand bystyre (1987–)
** Leder av Kontrollutvalget i Kristiansand (2003–2015)

* Fylkespolitisk aktivitet:
** Medlem Vest-Agder fylkesting (1987–1991), (1995–1999), (2003–2007), (2007–2011), (2011–2015), (2015–2019) og (2019–2023)
** Leder av Kontrollutvalget i Vest-Agder (2003–2007), (2007–2011), (2011–2015) og (2015–2019)
** Leder av Lister Brukerutvalg i Vest-Agder (2010–2011)
** Medlem av Fylkeseldrerådet i Vest-Agder (2007–2015)

## Offentlige verv
* Styremedlem i Kristiansand elektrisitetsverk 1985–1989 og nestleder 1995–1997
* Medlem i Fiskerinemnda i Kristiansand 1987–1989
* Medlem av Overligningsnemnda i Kristiansand 1987–1989
* Styremedlem i styret for Vest-Agder sentralsykehus 1987–1989
* Medlem i Kontaktutvalget mellom innvandrere og norske myndigheter 1995–1997

## Tillitsverv i partier
* Styremedlem i Kristiansand FpU 1982–1988
* En rekke tillitsverv FpU på lokal- og fylkesplan 1982–1989
* Medlem FrPs landsstyre 1989–1999
* Medlem FrPs sentralstyre 1993–1999
* 2. nestformann Fremskrittspartiet 1995–1999
* Leder for Demokratene 2002–2012
* Politisk nestleder for Demokratene 2012–2021
* Styremedlem i Demokratene 2021–2023

## Referanser




## Eksterne lenker
*